CELEX: 32018R1504
Language: sl
Date: 2018-10-02 00:00:00
Title: Uredba (EU) 2018/1504 Evropskega parlamenta in Sveta z dne 2. oktobra 2018 o razveljavitvi Uredbe (EU) št. 256/2014 o uradnem obveščanju Komisije o investicijskih projektih na področju energetske infrastrukture v Evropski uniji

15.10.2018   
               
               
                  SL
               
               
                  Uradni list Evropske unije
               
               
                  L 258/1
               
            
         UREDBA (EU) 2018/1504 EVROPSKEGA PARLAMENTA IN SVETA
         z dne 2. oktobra 2018
         o razveljavitvi Uredbe (EU) št. 256/2014 o uradnem obveščanju Komisije o investicijskih projektih na področju energetske infrastrukture v Evropski uniji
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 194 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         po posvetovanju z Odborom regij,
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Evropski parlament, Svet in Komisija so se dogovorili, da bodo sodelovali z namenom posodobitve in poenostavitve zakonodaje Unije, in sicer z Medinstitucionalnim sporazumom z dne 13. aprila 2016 o boljši pripravi zakonodaje (3).
                  
               
                     (2)
                  
                  
                     Da se prečisti in zmanjša obseg zakonodaje Unije, je treba opredeliti zakonodajo, ki je zastarela ali ne ustreza več svojemu namenu. Razveljavitev take zakonodaje ohranja zakonodajni okvir pregleden, jasen in enostaven za uporabo.
                  
               
                     (3)
                  
                  
                     Uredba (EU) št. 256/2014 Evropskega parlamenta in Sveta (4) od držav članic zahteva, da Komisijo uradno obveščajo o investicijskih projektih, v katerih se je začela izgradnja ali opustitev obratovanja ali glede katerih je bila sprejeta končna odločitev o investicijah.
                  
               
                     (4)
                  
                  
                     Obveznosti iz Uredbe (EU) št. 256/2014 v zvezi z uradnim obveščanjem o investicijskih projektih ter določenimi informacijami in podatki v zvezi s tem uradnim obveščanjem so bile predhodno določene v Uredbi Sveta (EU, Euratom) št. 617/2010 (5). Sodišče je Uredbo (EU, Euratom) št. 617/2010 (6) razglasilo za nično, ker bi morala biti sprejeta na drugi pravni podlagi, vendar so bili njeni učinki ohranjeni do začetka veljavnosti Uredbe (EU) št. 256/2014.
                  
               
                     (5)
                  
                  
                     Namen Uredbe (EU, Euratom) št. 617/2010 je bil zagotoviti Komisiji podatke in informacije o načrtovanem razvoju v zvezi s proizvodnimi, prenosnimi in skladiščnimi zmogljivostmi ter o projektih v energetskih sektorjih. Njen namen je bil posredovati Komisiji celosten pregled nad razvojem investicij v energetsko infrastrukturo v Uniji.
                  
               
                     (6)
                  
                  
                     Od uvedbe obveznosti iz Uredbe (EU, Euratom) št. 617/2010 in Uredbe (EU) št. 256/2014 je poročanje potekalo trikrat, v letih 2011, 2013 in 2015. Nadalje, potem ko so države članice na podlagi Uredbe (EU) št. 256/2014 poročale trikrat, je Komisija organizirala izvedbo zunanje študije. Posledično je preteklo dovolj časa in pridobljenih je bilo dovolj izkušenj, da je Komisija lahko izvedla kritično analizo na podlagi dejstev o tem, ali je Uredba (EU) št. 256/2014 prinesla pričakovane rezultate.
                  
               
                     (7)
                  
                  
                     Leta 2016 je Komisija opravila pregled iz člena 11 Uredbe (EU) št. 256/2014, vključno s posvetovanjem z deležniki, ki je zajelo vse obveznosti načrtovanja in poročanja v energetskem sektorju. Komisija je ugotovila, da so obstajala znatna prekrivanja med obveznostmi poročanja držav članic na podlagi Uredbe (EU) št. 256/2014 in obveznostmi držav članic, da poročajo Evropski mreži operaterjev prenosnih sistemov za električno energijo (ENTSO-E) ter Evropski mreži operaterjev prenosnih sistemov za plin (ENTSOG). Prav tako se je izkazalo, da sta bili kakovost in ustreznost prejetih informacij in podatkov pogosto slabi ter da so te informacije in podatki Komisiji postali na voljo iz drugih virov, kot so obe evropski mreži operaterjev prenosnih sistemov (ENTSO), desetletni razvojni načrti omrežij (TYNDP), letna poročila operaterjev prenosnih sistemov in komunalnih podjetij ter nacionalni razvojni načrti. Nadalje je bilo izpostavljeno, da ima Komisija neposreden dostop do tržnih podatkov prek svojega sistema za spremljanje trgov energije (EMOS).
                  
               
                     (8)
                  
                  
                     Uredba (EU) št. 256/2014 zato ni prinesla pričakovanih rezultatov v smislu količine, kakovosti in ustreznosti podatkov in informacij, ki jih je prejela Komisija.
                  
               
                     (9)
                  
                  
                     Uredbo (EU) št. 256/2014 bi bilo zato treba razveljaviti –
                  
               SPREJELA NASLEDNJO UREDBO:
         
            Člen 1
            Uredba (EU) št. 256/2014 se razveljavi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Strasbourgu, 2. oktobra 2018
            
               
                  Za Evropski parlament
               
               
                  Predsednik
               
               A. TAJANI
            
            
               
                  Za Svet
               
               
                  Predsednica
               
               J. BOGNER-STRAUSS
            
         
         
            (1)  UL C 227, 28.6.2018, str. 103.
         
            (2)  Stališče Evropskega parlamenta z dne 3. julija 2018 (še ni objavljeno v Uradnem listu) in odločitev Sveta z dne 27. septembra 2018.
         
            (3)  UL L 123, 12.5.2016, str. 1.
         
            (4)  Uredba (EU) št. 256/2014 Evropskega parlamenta in Sveta z dne 26. februarja 2014 o uradnem obveščanju Komisije o investicijskih projektih na področju energetske infrastrukture v Evropski uniji, nadomestitvi Uredbe Sveta (EU, Euratom) št. 617/2010 in razveljavitvi Uredbe Sveta (ES) št. 736/96 (UL L 84, 20.3.2014, str. 61).
         
            (5)  Uredba Sveta (EU, Euratom) št. 617/2010 z dne 24. junija 2010 o obveščanju Komisije o investicijskih projektih na področju energetske infrastrukture v Evropski uniji in razveljavitvi Uredbe (ES) št. 736/96 (UL L 180, 15.7.2010, str. 7).
         
            (6)  Sodba Sodišča z dne 6. septembra 2012 v zadevi C-490/10, Parlament proti Svetu, ECLI:EU:C:2012:525.